Document ID: 31998R1613

KOMMISSIONENS FORORDNING (EF) Nr. 1613/98 af 24. juli 1998 om justering af den agromonetære udligningsstøtte i Sverige
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2990/95 af 18. december 1995 om udligning som følge af et mærkbart fald i landbrugsomregningskurserne før den 1. juli 1996 (1), senest ændret ved forordning (EF) nr. 1451/96 (2), særlig artikel 2, stk. 4, og
ud fra følgende betragtninger:
Princippet om en agromonetær udligningsstøtte, hvis maksimumsbeløb for den første rate er fastlagt ud fra omfanget af det mærkbare fald i den pågældende landbrugsomregningskurs, er fastsat i forordning (EF) nr. 2990/95; beløbet for anden og tredje rate skal nedsættes i forhold til den foregående rate med mindst en tredjedel af det beløb, der blev ydet for den første rate; det mærkbare fald, der ramte den svenske krone den 7. juli 1996, androg 3,280 %;
efter artikel 6, stk. 2, i Kommissionens forordning (EF) nr. 2921/95 af 18. december 1995 om gennemførelsesbestemmelser for udligning som følge af fald i bestemte landbrugsomregningskurser (3), senest ændret ved forordning (EF) nr. 1481/96 (4), justeres maksimumsbeløbene for støttens anden og tredje rate under hensyntagen til de virkninger, som forhøjelsen af landbrugsomregningskurserne inden begyndelsen af disse rater har for indkomsterne; efter artikel 2, stk. 1, i forordning (EF) nr. 2990/95 fastlægges støtteraterne for de tolvmånedersperioder, der begynder fra begyndelsen af måneden efter måneden for det pågældende mærkbare fald;
flere forhøjelser af de pågældende landbrugsomregningskurser fandt sted mellem datoen for det mærkbare fald og begyndelsen af den tredje støtterate for Sverige;
den agromonetære udligningsstøtte som fastsat i forordning (EF) nr. 2990/95 blev beregnet skønsmæssigt; på grund af landbrugsomregningskursernes nuværende niveau bør beløbet for tredje støtterate for Sverige afskaffes; justeringen af støtten bør gælde fra begyndelsen af den pågældende rate;
de i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -
UDSTEDT FØLGENDE FORORDNING:
Artikel 1
Tredje rate af den udligningsgodtgørelse for Sverige, der er fastsat i forordning (EF) nr. 2990/95 som følge af det mærkbare fald i landbrugsomregningskursen den 7. juli 1996, ophæves.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. juli 1998.

Labels: 18
6